BODOLAND रादाब: मुसलपुर, 20 मे : बर’ हारिनि सासे गोख्रों समाज सिबियारि, बड’लेण्ड सोमावसारनाय समाव गोख्रों बाहागो लाबोनाय डक्टर रबि बर’नि थैनाय सानखौ फालिदों । 1964 माइथाइनि 1 जानुवारीआव जोनोम मोननाय ड• रबि बर’ बिथांआ सासे देहा फाहामगिरि जानायनि अनगायैबो आलादा रायजो दाबिनानै एबसुआ सोमावसारनाय हाबाफारिफोराव गोख्रों बाहागो लाबोदोंमोन । बेनि अनगायैबो सासे देहा फाहामगिरि महरै सुबुं समाजखौ सिबिनानै ओन्सोलाव गावनि मुंखौ जुगामि खालामना लाखिनो हादों । हारि समाजखौ सिबिनानै बिथांआ 1997 माइथाइनि मे दाननि 20 खालार एबा दिनैनि सानाव बे बुहुमखौ नागारलांदोंमोन । बे हिसाबैनो दिनै ड• रबि बर’नि 24 थि थैनाय सानखौ मुसलपुर बाथौफुरिआव थानाय गोसोखांथि खाम्फायाव बिबार बावनानै मान होनायजों फालियो । रबि बर’नि आंगो बिसि रानि जयामनि बर’, असे फिसाज्ला नासेन बड’सा आरो नखरनि गासैबो सोद्रोमाफोरा गोसोखांथि खाम्फाया गिबिसिनै बिबार बावजेनो । बेनि उनाव नुजाथिफैनो हानाय बाक्सा जिल्ला एबसुनि आफादगिरि उमेस दैमारि, लेंङाइ आफादगिरि बासिराम रामसियारि बिथांमोनजों लोगोसेनो जिल्लानि बिबानगिरि, मुसलपुर दख’रा एबसुनि आफादगिरि आरो गाहाय नेहाथारि बिथांमोनजों लोगोसेनो ओन्सोलनि समाज सिबियारि बिथांमोनहा बिबार बावो । बिबार बावखांनायनायनि उनाव ड• रबि बर’नि असे फिसाज्ला नासेन बड’साया बुंथियोदि गावनि बिफानि गोसोखांथियाव गायसंनाय मुसलपुर सहरनि 200 बिस’ना थानाय ड• रबि बर’ सिभिल देहा फाहामसालिखौ अरायबो साखोन-सिखोनै लाखिनो नांगोन आरो देहा फाहामसालिआव नांगौ बादियै डाक्टर, नार्स आरो मावथिफोर गैया बेफोरखौ थाबैनो सुफुंनो नांगौ लोगोसेनो ड• रबि बर’ हिन्जावसा गोजौ फरायसालिखौ थाबैनो सोरखारि फरायसालि खालामनो नांगौ होनना बिटिआर सोरखारनिसिम खावलायहरो । बेनि अनगायैबो मुसलपुरनिफ्राय जिल्ला बेंगिरि मावखुलिसिम फैनाय लामाखौ रबि बर’नि मुंयाव लाखिनो आरो बिथांनि फबनाय जायगायाव गथ’फोरनि पार्क गायसंनायजों लोगोसे गंसे लाइब्रेरी गायसंनो नांगौ होनना ड• रबि बर’ ससियेल वेलफेयर ससाइटिनि आफादगिरि बिरिसन बसुमतारि बिथांआ खावलायहरो ।